《吴趋行》
清代·顾我锜

四座且勿喧，听我歌吴趋。吴趋当年称乐土，轻徭薄赋无逋租。

自从浙东钱武肃，窃据东南才一幅。政繁国小经费多，十有四州仍未足。

翻然更作科民计，一亩平收数亩税。当时三老背生蛆，辛苦农夫力疲弊。

况值前明定鼎初，淮张赫赫虎负嵎。防风后至罪有在，田夫野老真何辜。

谁言新国遭轻典，倍蓰输将那容免。即今故国久沧桑，户曹犹自凭方版。

我歌吴趋歌正长，早禾粒粒输神仓。但得官清无杂耗，驱牛力向田间道。

作者简介：清江苏吴江人，字湘南。廪生。工诗文。鄂尔泰任江苏布政使时，试古学，居五十三人之冠。雍正中聘修《江南通志》。寻卒。有《三余笔记》、《浣松轩文集》等。